בראשית פרק מה: יוסף מתגלה לאחיו

מבוא

בפרקנו מגיע סיפור מפגש יוסף ואחיו לשיא. יוסף מתוודע לאחיו ואומר במפורש: "אֲנִי יוֹסֵף". נבחן את השאלה מדוע שעת הגילוי הייתה דווקא עכשיו, ומה היו התגובות השונות לגילוי מרעיש זה. נעמוד על אחת מתפיסות היסוד של אמונתנו העומדת בבסיס דברי יוסף "וישלחני אלקים".

שאלה מכוונות למידה

א. מדוע דווקא עכשיו בחר יוסף להתגלות, ואינו יכול עוד להתאפק?

ב. מהי המשמעות לאמירתו של יוסף לאחיו 'לא אתם שלחתם אותי'?

ג. מה היו התגובות השונות להתגלותו של יוסף?

|  |
| --- |
| הגילוי: "אֲנִי יוֹסֵף אֲחִיכֶם" |

"הוֹצִיאוּ כָל אִישׁ מֵעָלָי"

בראשית מה

(א) וְלֹא יָכֹל יוֹסֵף לְהִתְאַפֵּק לְכֹל הַנִּצָּבִים עָלָיו וַיִּקְרָא **הוֹצִיאוּ כָל אִישׁ מֵעָלָי** וְלֹא עָמַד אִישׁ אִתּוֹ בְּהִתְוַדַּע יוֹסֵף אֶל אֶחָיו:

(ב) וַיִּתֵּן אֶת קֹלוֹ בִּבְכִי וַיִּשְׁמְעוּ מִצְרַיִם וַיִּשְׁמַע בֵּית פַּרְעֹה:

(ג) וַיֹּאמֶר יוֹסֵף אֶל אֶחָיו אֲנִי יוֹסֵף הַעוֹד אָבִי חָי וְלֹא יָכְלוּ אֶחָיו לַעֲנוֹת אֹתוֹ כִּי נִבְהֲלוּ מִפָּנָיו:

(ד) וַיֹּאמֶר יוֹסֵף אֶל אֶחָיו גְּשׁוּ נָא אֵלַי וַיִּגָּשׁוּ וַיֹּאמֶר אֲנִי יוֹסֵף אֲחִיכֶם אֲשֶׁר מְכַרְתֶּם אֹתִי מִצְרָיְמָה:

רמב"ן בראשית מה, א

[א] והנכון בעיני, שהיו שם מבית פרעה ומן המצרים אנשים רבים יִחְלוּ פניו (דיברו אל ליבו) למחול לבנימין, כי נכמרו רחמיהם על תחנוני יהודה, ולא יכול יוסף להתחזק לכולם. ויקרא לעבדיו הוציאו כל איש נכרי מעלי כי אדבר עמהם, ויצאו מעליו, ובצאתם מעליו נתן את קולו בבכי, וישמעו מצרים ואנשי בית פרעה המוצאים מעליו כי עודם בחצר החיצונה....

[ב] וטעם בהוצאה, שהוציאם משם כדי שלא ישמעו בהזכירו להם המכירה, כי תהיה להם לחרפה. וגם אליו למכשול - שיאמרו עבדי פרעה ומצרים עליהם, אלו אנשי בוגדות, לא יגורו בארצנו ולא ידרכו בארמנותינו, בגדו באחיהם, גם באביהם בגדו, מה יעשו במלך ובעמו, וגם ביוסף לא יאמינו עוד.

1. עיין בדברי הרמב"ן, וענה:

א. לפי הרמב"ן בקטע א, מה הייתה השפעה של נאום יהודה על לאנשים המצריים שנכחו שם?

ב. לפי הרמב"ן בקטע ב, מדוע יוסף רצה שאף אדם, מהפקידות המצרית או מהמשרתים המצריים, לא יהיה נוכח בשעה שהוא מתגלה לאחיו? (פרט שתי סיבות)

ג. לפי הרמב"ן בקטע ב, איזו מידה טובה ניתן ללמוד מהתנהגותו של יוסף?

"החפץ חיים" מצביע על המידות הטובות שניתן ללמוד מהתנהגותו ל יוסף:

* ר' ישראל מאיר מראדין, חפץ חיים, שער התבונה, פרק ו

אם ארע לו שהתנהג עמו חברו באיזה דבר שלא כהוגן, אעפ"כ צריך להזהר שלא לנקום ממנו ולנטור את השנאה עליו, אלא צריך שימחה הדבר מליבו... ולך נא ראה בזוהר הקדוש פרשת מקץ גודל מעלת האיש שמשלם טובה תחת רעה בוא ראה יוסף, לא די שלא שילם רעה לאחיו אלא עשה עמהם טובה, וכך דרכם של צדיקים תמיד, בזכות זה הקב"ה מרחם עליהם תמיד בעולם הזה ובעולם הבא. (מתורגם מארמית)

****מדוע יוסף התגלה דווקא עכשיו?****

1. "וַיֹּאמֶר יוֹסֵף אֶל אֶחָיו אֲנִי יוֹסֵף". מדוע יוסף התגלה דוקא בנקודת הזמן הזו?

לשאלה זו ניתן להציע **ארבעה הסברים** שונים. כתוב את ההסברים השונים בטבלה שלפניך.

|  |  |
| --- | --- |
| **בעל השיטה** | **ההסבר בלשונך, מדוע יוסף התגלה לאחיו דווקא עכשיו?** |
| **(1) לפי פשוטו של מקרא** |  |
| **(2) לפי בעל "עקידת יצחק" ואברבנאל** **(שלמדנו בפרקים מב, ו-מד)** |  |
| **(3) לפי הרמב"ן** **(שלמדנו בפרק מב)** |  |
| **(4) לפי הרב יואל בן נון** **(במאמרו "**[**"הלם הגילוי'**](http://www.herzog.ac.il/tvunot/fulltext/mega1_ybn.pdf)**)** | יוסף מעולם לא ידע מה האחים סיפרו לאביו יעקב, על היעלמותו. הוא לא ידע שהם רימו את אביהם ואמרו **לו שיוסף מת כשחיה רעה טרפה אותו.** יוסף, במשך שנים רבות במצרים, התפלא על אביו שלא שלח שליחים לחפשו, ולאט לאט הוא הגיע למסקנה הכואבת, אך די מתבקשת, שאביו למרות אהבתו אליו החליט לשלח אותו ממשפחתו (האחים כנראה הצליחו לשכנע אותו שיוסף לא ראוי), כפי שאברהם שילח את ישמאעל - ובחר ביצחק, וכפי שיצחק שילח ממשפחתו את עשו בנו אהוב - ובחר ביעקב. אלא שבנאום של יהודה התגלה ליוסף גודל הטעות שבה הוא חי לאורך הכל שנים. יהודה בניסיון לשכנע את השליט המצרי לבטל את רוע הגזרה מספר בדרך אגב "וַיֹּאמֶר עַבְדְּךָ אָבִי אֵלֵינוּ אַתֶּם יְדַעְתֶּם כִּי שְׁנַיִם יָלְדָה לִּי אִשְׁתִּי, וַיֵּצֵא הָאֶחָד מֵאִתִּי וָאֹמַר **אַךְ טָרֹף טֹרָף** וְלֹא רְאִיתִיו עַד הֵנָּה. וּלְקַחְתֶּם גַּם אֶת זֶה מֵעִם פָּנַי וְקָרָהוּ אָסוֹן וְהוֹרַדְתֶּם אֶת שֵׂיבָתִי בְּרָעָה שְׁאֹלָה" (כז-כט).  בדברים אלו נחשפה האמת באוזני יוסף, רק עתה הוא הבין שאביו הוטעה, שאביו חשב כל השנים שהוא נטרף ומת. עתה התברר ליוסף שכל השנים הללו אביו חי בצער, ושהוא מתאבל על בנו אהובו, ולכן הוא גם לא חיפש אותו. אין פלא שכשיוסף מתגלה לאחיו התגובה הראשונה שלו הייתה "וַיֹּאמֶר יוֹסֵף אֶל אֶחָיו אֲנִי יוֹסֵף **הַעוֹד אָבִי חָי**" כלומר אבי עדין חי? עדין לא שכח אותי? עדין רוצה בי? |

****תגובת האחים לגילוי****

בראשית מה

(ג) וַיֹּאמֶר יוֹסֵף אֶל אֶחָיו **אֲנִי יוֹסֵף** הַעוֹד אָבִי חָי וְלֹא יָכְלוּ אֶחָיו לַעֲנוֹת אֹתוֹ כִּי נִבְהֲלוּ מִפָּנָיו:

(ד) וַיֹּאמֶר יוֹסֵף אֶל אֶחָיו גְּשׁוּ נָא אֵלַי וַיִּגָּשׁוּ וַיֹּאמֶר אֲנִי יוֹסֵף אֲחִיכֶם אֲשֶׁר מְכַרְתֶּם אֹתִי מִצְרָיְמָה:

(ה) וְעַתָּה אַל תֵּעָצְבוּ וְאַל יִחַר בְּעֵינֵיכֶם כִּי מְכַרְתֶּם אֹתִי הֵנָּה כִּי לְמִחְיָה שְׁלָחַנִי אֱלֹהִים לִפְנֵיכֶם:

(ו) כִּי זֶה שְׁנָתַיִם הָרָעָב בְּקֶרֶב הָאָרֶץ וְעוֹד חָמֵשׁ שָׁנִים אֲשֶׁר אֵין חָרִישׁ וְקָצִיר:

(ז) וַיִּשְׁלָחֵנִי אֱלֹהִים לִפְנֵיכֶם לָשׂוּם לָכֶם שְׁאֵרִית בָּאָרֶץ וּלְהַחֲיוֹת לָכֶם לִפְלֵיטָה גְּדֹלָה:

(ח) וְעַתָּה לֹא אַתֶּם שְׁלַחְתֶּם אֹתִי הֵנָּה כִּי הָאֱלֹהִים וַיְשִׂימֵנִי לְאָב לְפַרְעֹה וּלְאָדוֹן לְכָל בֵּיתוֹ וּמֹשֵׁל בְּכָל אֶרֶץ מִצְרָיִם:

(ט) מַהֲרוּ וַעֲלוּ אֶל אָבִי וַאֲמַרְתֶּם אֵלָיו כֹּה אָמַר בִּנְךָ יוֹסֵף שָׂמַנִי אֱלֹהִים לְאָדוֹן לְכָל מִצְרָיִם רְדָה אֵלַי אַל תַּעֲמֹד:

(י) וְיָשַׁבְתָּ בְאֶרֶץ גֹּשֶׁן וְהָיִיתָ קָרוֹב אֵלַי אַתָּה וּבָנֶיךָ וּבְנֵי בָנֶיךָ וְצֹאנְךָ וּבְקָרְךָ וְכָל אֲשֶׁר לָךְ:

(יא) וְכִלְכַּלְתִּי אֹתְךָ שָׁם כִּי עוֹד חָמֵשׁ שָׁנִים רָעָב פֶּן תִּוָּרֵשׁ אַתָּה וּבֵיתְךָ וְכָל אֲשֶׁר לָךְ:

(יב) וְהִנֵּה עֵינֵיכֶם רֹאוֹת וְעֵינֵי אָחִי בִנְיָמִין כִּי פִי הַמְדַבֵּר אֲלֵיכֶם:

(יג) וְהִגַּדְתֶּם לְאָבִי אֶת כָּל כְּבוֹדִי בְּמִצְרַיִם וְאֵת כָּל אֲשֶׁר רְאִיתֶם וּמִהַרְתֶּם וְהוֹרַדְתֶּם אֶת אָבִי הֵנָּה:

(יד) וַיִּפֹּל עַל צַוְּארֵי בִנְיָמִן אָחִיו וַיֵּבְךְּ וּבִנְיָמִן בָּכָה עַל צַוָּארָיו:

(טו) וַיְנַשֵּׁק לְכָל אֶחָיו וַיֵּבְךְּ עֲלֵהֶם וְאַחֲרֵי כֵן דִּבְּרוּ אֶחָיו אִתּוֹ:

(טז) וְהַקֹּל נִשְׁמַע בֵּית פַּרְעֹה לֵאמֹר בָּאוּ אֲחֵי יוֹסֵף וַיִּיטַב בְּעֵינֵי פַרְעֹה וּבְעֵינֵי עֲבָדָיו:

1. עיין בפסוקים: ג-טו, וענה:

א. (1) מה הייתה התגובה הראשונה של האחים? (בסס את תשובתך על הכתוב)

(2) וכיצד ניתן להסביר את תגובתם זו?

ב. (1) מה היתה תגובתם השנייה? (בסס את תשובתך על הכתוב)

(2) מה גרם להם לשנות את תגובתם? (שני דברים)

תגובתם של פרעה ועבדיו

בראשית מה, טז

וְהַקֹּל נִשְׁמַע בֵּית פַּרְעֹה לֵאמֹר בָּאוּ אֲחֵי יוֹסֵף וַיִּיטַב בְּעֵינֵי פַרְעֹה וּבְעֵינֵי עֲבָדָיו:

רמב"ן

כי היה הדבר להם לחרפה שימשול בהם איש נכרי עבד מבית האסורים יצא למלוך. ועתה בבוא אליו אחים נכבדים, ונודע כי הוא הגון להתייצב לפני מלכים, שמחו כולם בדבר.

1. עיין בפסוק טז, ובדברי הרמב"ן, וענה:

א. לפי פשט הכתובים, מדוע הידיעה על הגעת אחי יוסף הייתה טובה בעיני פרעה ועבדיו?

ב. לפי הרמב"ן, מדוע הידיעה על הגעת אחי יוסף הייתה טובה בעיני פרעה ועבדיו?

|  |
| --- |
| הסיבתיות הכפולה |

בראשית מה

(ה) וְעַתָּה אַל תֵּעָצְבוּ וְאַל יִחַר בְּעֵינֵיכֶם כִּי **מְכַרְתֶּם** אֹתִי הֵנָּה כִּי לְמִחְיָה **שְׁלָחַנִי** אֱלֹהִים לִפְנֵיכֶם:

(ו) כִּי זֶה שְׁנָתַיִם הָרָעָב בְּקֶרֶב הָאָרֶץ וְעוֹד חָמֵשׁ שָׁנִים אֲשֶׁר אֵין חָרִישׁ וְקָצִיר:

(ז) **וַיִּשְׁלָחֵנִי** אֱלֹהִים לִפְנֵיכֶם לָשׂוּם לָכֶם שְׁאֵרִית בָּאָרֶץ וּלְהַחֲיוֹת לָכֶם לִפְלֵיטָה גְּדֹלָה:

(ח) וְעַתָּה לֹא אַתֶּם **שְׁלַחְתֶּם** אֹתִי הֵנָּה כִּי הָאֱלֹהִים וַיְשִׂימֵנִי לְאָב לְפַרְעֹה וּלְאָדוֹן לְכָל בֵּיתוֹ וּמֹשֵׁל בְּכָל אֶרֶץ מִצְרָיִם:

כחלק מדברי ההרגעה שאומר יוסף לאחיו, הוא מרגיע אותם על ידי שימוש בעיקרון של **"הסיבתיות הכפולה".**

**הסיבתיות הכפולה**

מה גורם לאירועים מסוימים בתנ"ך להתרחש?

"הסיבתיות הכפולה" יש בה כדי להציע הסבר בשני מישורים שונים:

**א. במישור האנושי-הארצי:** הסבר שאירוע מסוים התרחש כתוצאה של סיבה ומסובב ארציים, אנושיים וטבעיים.

**ב. במישור האלוקי-רוחני:** הסבר שאירוע מסוים התרחש כתוצאה מהתערבות אלוקית רוחנית וזה כחלק מתוכנית כללית של ה' לנהל מהלכים היסטוריים בעולם לפי רצונו.

1. עיין בפסוקים ה-ח, וענה:

א. סמן במרקר צהוב את מילותיו של יוסף המצביעות על השתלשלות האירועים בגלל הגורם האנושי-ארצי.

ב. סמן במרקר ירוק את מילותיו של יוסף המצביעות על השתלשלות האירועים בגלל הגורם האלוקי-רוחני.

ג. הסבר בלשונך, כיצד ניתן להסביר את השתלשות האירועים ב"פרשת יוסף ואחיו" לפי "הסיבתיות הכפולה"?

1. בפסוקים ה-ח יוסף מתאר את דרך הגעתו למצרים ע"י שני פעלים שונים: "מכר" (פעם אחת) ו"שלח" (3 פעמים). מדוע יוסף עבר משימוש בפועל "מכר" לפועל "שלח"? מה יוסף רצה להביע באמצעות שינוי זה?

****התממשותה של ברית בין הבתרים****

למרות שברור שיוסף מודע להתנהלות האירועים על פי המישור האלוקי-רוחני, שהרי הוא מפרש את האירועים שהתרחשו עד כה בדרך זו, אך גם הוא לא רואה ולא מודע **לתוכנית האלוקית הכוללת.** הוא לא מודע לכך שמטרת הירידה שלו למצרים, היא לא רק כדי לדאוג למשפחתו בשנות הרעב, אלא היא חלק מתוכנית רחבה יותר שנאמרה לאברהם ב"ברית בין הבתים" - שזרעו של אברהם יחיה בגלות ארבע מאות שנה, ולבסוף זרעו יִגָאֶל:

בראשית טו

(יג) וַיֹּאמֶר לְאַבְרָם יָדֹעַ תֵּדַע כִּי **גֵר יִהְיֶה זַרְעֲךָ בְּאֶרֶץ לֹא לָהֶם** וַעֲבָדוּם וְעִנּוּ אֹתָם אַרְבַּע מֵאוֹת שָׁנָה:

(יד) וְגַם אֶת הַגּוֹי אֲשֶׁר יַעֲבֹדוּ דָּן אָנֹכִי וְאַחֲרֵי כֵן יֵצְאוּ בִּרְכֻשׁ גָּדוֹל:

התכנית האלוקית הזאת, העומדת עכשיו לתחיל ולהתממש, תתגלה ליעקב אבינו בנבואה, ערב ירידתו מצרימה. באותה נבואה ישמע יעקב שמדובר בתכנית אלוקית שמטרתה להפוך את בית יעקב לעם גדול ורב במצרים, שבסופו של דבר העם יגאל ויצֵא ממצרים:

בראשית מו

(א) וַיִּסַּע יִשְׂרָאֵל וְכָל אֲשֶׁר לוֹ וַיָּבֹא בְּאֵרָה שָּׁבַע וַיִּזְבַּח זְבָחִים לֵאלֹהֵי אָבִיו יִצְחָק:

(ב) וַיֹּאמֶר אֱלֹהִים לְיִשְׂרָאֵל בְּמַרְאֹת הַלַּיְלָה וַיֹּאמֶר יַעֲקֹב יַעֲקֹב וַיֹּאמֶר הִנֵּנִי:

(ג) וַיֹּאמֶר אָנֹכִי הָאֵל אֱלֹהֵי אָבִיךָ **אַל תִּירָא מֵרְדָה מִצְרַיְמָה כִּי לְגוֹי גָּדוֹל אֲשִׂימְךָ שָׁם**:

(ד) **אָנֹכִי אֵרֵד עִמְּךָ מִצְרַיְמָה וְאָנֹכִי אַעַלְךָ גַם עָלֹה** וְיוֹסֵף יָשִׁית יָדוֹ עַל עֵינֶיךָ:

1. על פי הפשט, מי מבין אבות האומה (אברהם, יצחק, יעקב ויוסף) ידע על התוכנית הכוללת של אלוקים, להביא לכך שבמצרים בית יעקב יתרבה ויהפוך לעם, שם ורק לאחר מכן הוא יחזור אל ארץ ישראל? נמק.

|  |
| --- |
| חזרת האחים ארצה עם בשורת הגילוי של יוסף |

בראשית מה

(טז) וְהַקֹּל נִשְׁמַע בֵּית פַּרְעֹה לֵאמֹר בָּאוּ אֲחֵי יוֹסֵף וַיִּיטַב בְּעֵינֵי פַרְעֹה וּבְעֵינֵי עֲבָדָיו:

(יז) וַיֹּאמֶר פַּרְעֹה אֶל יוֹסֵף אֱמֹר אֶל אַחֶיךָ זֹאת עֲשׂוּ טַעֲנוּ אֶת בְּעִירְכֶם וּלְכוּ בֹאוּ אַרְצָה כְּנָעַן:

(יח) וּקְחוּ אֶת אֲבִיכֶם וְאֶת בָּתֵּיכֶם וּבֹאוּ אֵלָי וְאֶתְּנָה לָכֶם אֶת טוּב אֶרֶץ מִצְרַיִם וְאִכְלוּ אֶת חֵלֶב הָאָרֶץ:

(יט) וְאַתָּה צֻוֵּיתָה זֹאת עֲשׂוּ קְחוּ לָכֶם מֵאֶרֶץ מִצְרַיִם עֲגָלוֹת לְטַפְּכֶם וְלִנְשֵׁיכֶם וּנְשָׂאתֶם אֶת אֲבִיכֶם וּבָאתֶם:

(כ) וְעֵינְכֶם אַל תָּחֹס עַל כְּלֵיכֶם כִּי טוּב כָּל אֶרֶץ מִצְרַיִם לָכֶם הוּא:

(כא) וַיַּעֲשׂוּ כֵן בְּנֵי יִשְׂרָאֵל וַיִּתֵּן לָהֶם יוֹסֵף עֲגָלוֹת עַל פִּי פַרְעֹה וַיִּתֵּן לָהֶם צֵדָה לַדָּרֶךְ:

(כב) לְכֻלָּם נָתַן לָאִישׁ חֲלִפוֹת שְׂמָלֹת וּלְבִנְיָמִן נָתַן שְׁלֹשׁ מֵאוֹת כֶּסֶף וְחָמֵשׁ חֲלִפֹת שְׂמָלֹת:

(כג) וּלְאָבִיו שָׁלַח כְּזֹאת עֲשָׂרָה חֲמֹרִים נֹשְׂאִים מִטּוּב מִצְרָיִם וְעֶשֶׂר אֲתֹנֹת נֹשְׂאֹת בָּר וָלֶחֶם וּמָזוֹן לְאָבִיו לַדָּרֶךְ:

(כד) וַיְשַׁלַּח אֶת אֶחָיו וַיֵּלֵכוּ **וַיֹּאמֶר אֲלֵהֶם אַל תִּרְגְּזוּ בַּדָּרֶךְ:**

הוראת יוסף לאחיו "אַל תִּרְגְּזוּ בַּדָּרֶךְ"

לפניך שני הסברים של רש"י לביטוי " אַל תִּרְגְּזוּ בַּדָּרֶךְ":

* רש"י בראשית מה, כד

אל תרגזו בדרך - לפי פשוטו של מקרא יש לומר לפי שהיו נכלמים היה דואג שמא יריבו בדרך על דבר מכירתו להתווכח זה עם זה ולומר: 'על ידך נמכר, אתה ספרת לשון הרע עליו וגרמת לנו לשנאתו'.

* רש"י בראשית מה, כד

אל תרגזו בדרך - אל תתעסקו בדבר הלכה, שלא תרגז עליכם הדרך.

* "לבוש האורה"[[1]](#footnote-1) (פירוש על רש"י)

אל תרגזו בדרך - ...מתוך שיהיו טרודין במחשבתם בדבר הלכה לא תלכו בזריזות... ולכך בקש מהם או ציווה עליהם שימהרו ללכת ולא יאחרו בדרך, גם למען יביאו הבשורה לאביהם מהרה שהוא עודנו חי. וכמו שהיה עליהם תחילת דבריו "מַהֲרוּ וַעֲלוּ אֶל אָבִי..." (בראשית מה, ט)

* "רש"י כפשוטו" (פירוש על רש"י)

אל תרגזו בדרך - לשון מליצה הוא, כאילו הדרך "רוגזת" אליהם ואינה מניחה ללכת בה.

1. לפי כל אחד מהפירושים של רש"י, ממה חושש יוסף, שמביא אותו להזהיר את אחיו "אַל תִּרְגְּזוּ בַּדָּרֶךְ".

****תגובת יעקב אבינו לשמע הבשורה****

בראשית מה

(כה) וַיַּעֲלוּ מִמִּצְרָיִם וַיָּבֹאוּ אֶרֶץ כְּנַעַן אֶל יַעֲקֹב אֲבִיהֶם:

(כו) וַיַּגִּדוּ לוֹ לֵאמֹר עוֹד יוֹסֵף חַי וְכִי הוּא מֹשֵׁל בְּכָל אֶרֶץ מִצְרָיִם וַיָּפָג לִבּוֹ כִּי לֹא הֶאֱמִין לָהֶם:

(כז) וַיְדַבְּרוּ אֵלָיו אֵת כָּל דִּבְרֵי יוֹסֵף אֲשֶׁר דִּבֶּר אֲלֵהֶם

 וַיַּרְא אֶת הָעֲגָלוֹת אֲשֶׁר שָׁלַח יוֹסֵף לָשֵׂאת אֹתוֹ וַתְּחִי רוּחַ יַעֲקֹב אֲבִיהֶם:

(כח) וַיֹּאמֶר יִשְׂרָאֵל רַב עוֹד יוֹסֵף בְּנִי חָי אֵלְכָה וְאֶרְאֶנּוּ בְּטֶרֶם אָמוּת:

1. מה הם שני השלבים בתגובות יעקב לשמע הבשורה "עוֹד יוֹסֵף חַי וְכִי הוּא מֹשֵׁל בְּכָל אֶרֶץ מִצְרָיִם"?

"וַתְּחִי רוּחַ יַעֲקֹב אֲבִיהֶם"

רש"י בראשית מה, כז

ותחי רוח יעקב - שרתה עליו שכינה שפירשה ממנו.

דברי רש"י הקצרים מובאים בהרחבה בפירושו של הרד"ק:

* רד"ק בראשית מה, כז

ותחי - רוחו שהיתה כמו מתה כמו שאמר ויפג לבו. ורז"ל אמרו: כי זה רוח נבואה שפרשה ממנו מיום שיצא יוסף, כי "אין רוח נבואה שורה אלא מתוך שמחה", וכיון ששמע בבשורת בנו חזרה אליו רוח נבואה זהו שאמר "ותחי". וזהו שלא נאמר לו בנבואה בדבר יוסף כל אותן השנים לפי שהיה אבל ונעצב... ובבאר שבע נגלה אליו אלהים במראת הלילה אחר ששבה אליו רוח נבואה.

1. עיין בפסוק כז, ובדברי רש"י ורד"ק וכנה:

א. "ותחי רוח יעקב" - לפי רש"י והרד"ק, מהו השינוי המשמעותי שחל אצל יעקב בעקבות הידיעה שבנו יוסף חי?

ב. מה הביסוס בכתוב, שמביא הרד"ק, לפירושו (ולפירוש רש"י)?

התגלות ה' ליעקב לפני ירידתו למצרים

**בראשית מו**

(א) וַיִּסַּע יִשְׂרָאֵל וְכָל אֲשֶׁר לוֹ וַיָּבֹא בְּאֵרָה שָּׁבַע וַיִּזְבַּח זְבָחִים לֵאלֹהֵי אָבִיו יִצְחָק:

(ב) **וַיֹּאמֶר אֱלֹהִים לְיִשְׂרָאֵל בְּמַרְאֹת הַלַּיְלָה** וַיֹּאמֶר יַעֲקֹב יַעֲקֹב וַיֹּאמֶר הִנֵּנִי:

(ג) וַיֹּאמֶר אָנֹכִי הָאֵל אֱלֹהֵי אָבִיךָ אַל תִּירָא מֵרְדָה מִצְרַיְמָה כִּי לְגוֹי גָּדוֹל אֲשִׂימְךָ שָׁם:

(ד) אָנֹכִי אֵרֵד עִמְּךָ מִצְרַיְמָה וְאָנֹכִי אַעַלְךָ גַם עָלֹה וְיוֹסֵף יָשִׁית יָדוֹ עַל עֵינֶיךָ:

* ****האם יעקב אבינו ידע על מכירת יוסף בידי אחיו?****

נחתום את לימוד הנושא באחת השאלות העולות מפרקי יוסף שלמדנו: האם יעקב אבינו ידע שבניו מכרו את יוסף אחיהם? ננסה להשיב על שאלה זו על פי רש"י ורמב"ן:

|  |  |
| --- | --- |
| **⭘ רש"י בראשית מב, לו**(כשהאחים חוזרים ממצרים בפעם הראשונה ומספרים לאביהם את מה שעבר עליהם: ששמעון נשאר במצרים במאסר, ושהשליט המצרי דורש שיורידו אליו את בנימין, יעקב מגיב ואומר: "**אֹתִי שִׁכַּלְתֶּם** יוֹסֵף אֵינֶנּוּ וְשִׁמְעוֹן אֵינֶנּוּ וְאֶת בִּנְיָמִן תִּקָּחוּ עָלַי הָיוּ כֻלָּנָה".) אתי שכלתם - מלמד שחשדן שמא הרגוהו או מכרוהו (את שמעון) כיוסף. | **⭘ רמב"ן בראשית מה, כז**וידברו אליו את כל דברי יוסף - יראה לי על דרך הפשט שלא הוגד ליעקב כל ימיו כי אחיו מכרו את יוסף, אבל חשב כי היה תועה בשדה והמוצאים אותו לקחוהו ומכרו אותו אל מצרים, כי אחיו לא רצו להגיד לו חטאתם, אף כי יראו לנפשם פן יקצוף ויקללם, כאשר עשה בראובן ושמעון ולוי (להלן מט ג-ז). ויוסף במוּסָרוֹ הטוב לא רצה להגיד לו, ולכך נאמר ויצוו אל יוסף לאמר "אָבִיךָ צִוָּה לִפְנֵי מוֹתוֹ לֵאמֹר: כֹּה תֹאמְרוּ לְיוֹסֵף אָנָּא שָׂא נָא פֶּשַׁע אַחֶיךָ וְחַטָּאתָם" (בראשית נ, טז-יז). ואלו ידע יעקב בענין הזה (אילו ידע יעקב שהאחים מכרו את יוסף) היה ראוי להם שיחלו פני אביהם במותו (שיתחננו בפני יעקב אבינו לפני מותו) לצוות את יוסף מפיו (שיורה במפורש ישירות ליוסף לא לפגוע בהם לאחר מותו), כי ישא פניו ולא ימרה את דברו (כיון שיוסף יכבד את ציווי אביו ולא ימרה את פיו גם לאחר מותו), ולא היו בסכנה (מיוסף) ולא יצטרכו לבדות מלבם דברים. |

1. עיין בפירושים של רש"י ורמב"ן, וענה:

א. (1) לפי רש"י האם יעקב אבינו ידע שבניו מכרו את יוסף לעבדות?

(2) על מה מבסס רש"י את פירושו?

ב. (1) לפי הרמב"ן, האם יעקב אבינו ידע שבניו מכרו את יוסף לעבדות?

(2) על מה מבסס הרמב"ן את פירושו?

(3) לפי שיטת הרמב"ן, איזה שבח גדול ניתן ללמד על יוסף?

1. "לבוש האורה" - ר' מרדכי יפה, פראג-ונציה-פוזנא (1530-1612), פוסק, מתלמידיו של המהרש"ל והרמ"א. [↑](#footnote-ref-1)